S-228/2019

Mál þetta, sem þingfest var og dómtekið fimmtudaginn 27. júní sl., er höfðað með ákæru lögreglustjórans á Suðurlandi þann 14. maí sl., á hendur T-x-x M-x-x, fyrir umferðarlagabrot með því að hafa, síðdegis sunnudaginn 17. febrúar 2019, ekið bifreiðinni […] sviptur ökurétti austur Suðurlandsveg við Kjartansstaði í Flóahreppi með 136 km hraða á klukkustund þar sem leyfður hámarkshraði var 90 km á klukkustund.

Teljast brot ákærða varða við 1. mgr. 48. gr. og 2. mgr. 37. gr., sbr. 1. mgr. 100. gr. umferðarlaga nr. 50, 1987.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði mætti ekki við þingfestingu málsins þrátt fyrir lögmæta birtingu ákæru þann 20. júní sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði, dagsettu 16. maí 2019, á ákærði nokkurn sakaferil að baki þrátt fyrir ungan aldur. Meðal annars var ákærða, með viðurlagaákvörðun Héraðsdóms Reykjavíkur hinn 25. september 2017, gert að greiða sekt til ríkissjóðs meðal annars fyrir akstur sviptur ökurétti. Var ákærði einnig sviptur ökurétti í 18 mánuði. Þann 21. mars 2018 var ákærða gert að sæta fangelsi í fjóra mánuði, þar af voru 30 dagar skilorðsbundnir til tveggja ára, meðal annars fyrir hraðakstur, fíkniefnaakstur og akstur sviptur ökurétti. Þá var ákærði sviptur ökurétti ævilangt. Þá var ákærði dæmdur til að sæta fangelsi í tvö ár með Héraðsdómi Reykjavíkur frá 13. mars 2019 meðal annars fyrir þjófnaðarbrot, fíkniefnaakstur og akstur sviptur ökurétti. Var þar um að ræða hegningarauka og jafnframt var fyrrgreindur skilorðshluti dómsins frá 21. mars 2018 dæmdur upp ásamt öðrum eldri skilorðsdómi. Þá var ævilöng svipting ákærða áréttuð. Sakaferill ákærða hefur að öðru leyti ekki áhrif á ákvörðun refsingar í málinu.

Við ákvörðun refsingar í máli þessu verður miðað við að ákærði hafi nú í fjórða sinn eftir að hann varð fullra 18 ára og innan ítrekunarramma, sbr. 3. mgr. 71. gr. almennra hegningarlaga nr. 19/1940, gerst sekur um að aka sviptur ökurétti. Brot það sem ákærði er sakfelldur í málinu var framið fyrir uppkvaðningu fyrrnefnds dóms Héraðsdóms Reykjavíkur frá 13. mars 2019 og verður ákærða því dæmdur hegningarauki samkvæmt 78. gr. almennra hegningarlaga.

Refsing ákærða er hæfilega ákveðin fangelsi í 30 daga. Með vísan til dómvenju þykja ekki efni til að skilorðsbinda refsinguna. Með vísan til 4. mgr. 77. gr. almennra hegningarlaga nr. 19/1940. skal ákærði jafnframt greiða 150.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 12 daga.

Engan sakarkostnað leiddi af máli þessu.

Í-kvk-nf E-kvk-nf G-kvk-nf, löglærður aðstoðarmaður dómara, kveður upp dóm þennan.

D Ó M S O R Ð :

Ákærði, T-x-x M-x-x, sæti fangelsi í 30 daga.

Ákærði greiði jafnframt 150.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 12 daga.

Í-kvk-nf E-kvk-nf G-kvk-nf.